
ABSTRACT

La nivel internaţional, actul care fundamentează posibilitatea existenţei formelor alternative de învăţământ este Declaraţia universală a drepturilor omului din 1948, în care se menţionează că părinţii au dreptul de a alege metodele de educaţie de care pot beneficia copii lor. 

Charta drepturilor fundamentale a Uniunii Europene, adoptată în anul 2002, confirmă libertatea de a fi create instituţii de învăţământ, cu respectarea principiilor democratice, ca şi dreptul părinţilor de a asigura educaţia copiilor, conform convingerilor lor religioase, filosofice şi pedagogice, cu respectarea legislaţiei în vigoare.
În Europa, reglementările referitoare la libertatea instruirii diferă de la o ţară la alta: există state care sprijină educaţia la domiciliu (Belgia, Danemarca, Irlanda, Franţa, Italia, Luxemburg, Norvegia, Portugalia, cea mai mare parte a Elveţiei, Marea Britanie); state care iniţial nu au permis educaţia la domiciliu, dar o fac la ora actuală (Austria); state care nu permit educaţia la domiciliu conform literei legii, dar permit cazurile izolate (Spania, Grecia, unele cantoane elveţiene, Olanda, Germania).

Există mai multe modalităţi de realizare a educaţiei la domiciliu: cursuri prin corespondenţă, prin centre publice de învăţământ la distanţă, prin cursuri private, prin cadre specializate « homeschoolers » etc.

În majoritatea statelor europene, conţinutul educaţiei la domiciliu este raportat la cunoştinţele cerute de programele scolare obligatorii, iar verificările ţin cont de aceste exigenţe. 

O problemă deosebită este motivaţia opţiunii pentru educaţia la domiciliu, luându-se în considerare motive pedagogice, religioase, filosofice sau considerente care ţin de probleme particulare ale copiilor (probleme de sănătate, probleme şcolare, financiare, geografice etc) sau ale părinţilor. În SUA sondajele de opinie au indicat, în general, faptul că acest tip de educaţie este considerat superior de către părinţi (50,8 %), din motive religioase (33,0 %) , mediu educaţional dificil în şcoli (29,8 %) etc. În Franţa primează motivaţia filosofică, referitoare la respectarea libertăţilor individuale. 

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

REGLEMENTĂRI INTERNAŢIONALE ŞI EUROPENE REFERITOARE LA EDUCAŢIA LA DOMICILIU
În Declaraţia universală a drepturilor omului din 1948, adoptată de ONU pe data de 10 decembrie se menţionează în art. 26-3 că părinţii au, cu prioritate, dreptul de a alege metodele de educaţie de care pot beneficia copii lor. Convenţia internaţională a drepturilor copilului din 1989 recunoaşte, în articolele 28-29, dreptul copiilor la educaţie, iar în art. 12 -1 se recunoaşte dreptul copilului cu capacitate de discernământ de a-şi exprima liber opiniile în legătură cu orice problemă de interes. 
În Protocolul nr.1 adiţional la Convenţia Europeană de salvgardare a drepturilor omului şi libertăţilor fundamentale, din 1952, în art. 2 se afirmă că nimănui nu i se poate refuza dreptul la instruire. Statul, în exercitarea funcţiilor sale în domeniul educaţiei şi învăţământului, va respecta drepturile părinţilor de a asigura această educaţie şi învăţământul conform convingerilor lor religioase şi filosofice. 
Charta drepturilor fundamentale a Uniunii Europene, adoptată în anul 2002, confirmă în art. 14-3 libertatea de a fi create instituţii de învăţământ, cu respectarea principiilor democratice, ca şi dreptul părinţilor de a asigura educaţia şi învăţământul copiilor lor, conform convingerilor lor religioase, filosofice şi pedagogice, cu respectarea legislaţiei naţionale în vigoare. Pentru aplicarea acestor drepturi a fost elaborată Recomandarea Parlamentului European şi Consiliului Uniunii Europene în domeniul competenţelor-cheie în educaţie şi învăţărea pe tot parcursul vieţii
. În acest demers sunt luate în considerare evaluările internaţionale efectuate prin Programul internaţional pentru evaluarea cunoştinţelor dobândite de elevi (PISA).
În Europa, reglementările referitoare la libertatea instruirii diferă de la o ţară la alta, în majoritatea ţărilor nefiind clar definite. În unele state europene însă, precum Anglia, Irlanda, Franţa, Italia, Elveţia, Danemarca libertatea instrucţiei este menţionată în legislaţie, fiind reglementat şi controlul asupra învăţământului la domiciliu. În cazul Franţei, primăria efectuează un control social, o dată la doi ani, în plus faţă de inspecţia academică anuală. În alte ţări, precum Spania, instruirea parentală nu este prevăzută în lege, este tolerată însă, în anumite condiţii. În Italia sunt luate în considerare venitul şi deţinerea unei diplome de către unul din părinţi. Controlul efectuat este în raport cu programele anuale naţionale, precum în Belgia sau Austria, unde copiii incluşi în acest tip de învăţământ dau examene şcolare la nivel naţional. Alte ţări acordă o relativă independenţă pedagogică părinţilor, ca în Franţa, Italia şi Danemarca, ţară în care părinţii pot alege inspectorul care evaluează copilul. În Germania, statul deţine mandatul educativ staatlicher Erziehungsauftrag, pentru formarea unor cetăţeni responsabili, pentru a integra minorităţile şi pentru a limita existenţa unor societăţi paralele (Parallelgesellschaften)
. Obligativitatea şcolară este reglementată la nivelul Landurilor, majoritatea prevăzând obligativitatea învăţământului şcolar încă din timpul Republicii de la Weimar. Încălcarea acestei reglementări este pedepsită cu amenzi sau cu închisoarea. Începând cu anii 60, învăţământul la domiciliu este acceptat tacit de autorităţile locale în unele Landuri, aplicându-se însă amenzi. Un regim asemănător există şi în Suedia. În Olanda, instruirea parentală trebuie autorizată şi este permisă doar dacă există motive religioase şi educative, nefiind luate în considerare cele pedagogice. În Franţa, însă, invocarea motivelor religioase riscă să asimileze familia unui comportament sectar care ar putea crea complicaţii.

Termenul de educaţie la domiciliu este dificil de definit întrucât există mai multe concepţii şi practici în domeniu.  Însăşi denumirea acestui proces diferă de la o ţară la alta, anglosaxonii folosind termenii de homeschooling, unschooling, iar ţările francofone utilizează termenii de instruire în familie sau educaţie la domiciliu. Problema este abordată în legislaţie în legătură cu obligativitatea învăţământului.
În concluzie, se poate afirma că există următoarele categorii de state: state care sprijină educaţia la domiciliu (Belgia, Danemarca, Irlanda, Franţa, Italia, Luxemburg, Norvegia, Portugalia, cea mai mare parte a Elveţiei, Marea Britanie); state care iniţial nu au permis educaţia la domiciliu, dar o fac la ora actuală (Austria); state care nu permit educaţia la domiciliu conform literei legii, dar permit cazurile izolate (Spania, Grecia, unele cantoane elveţiene, Olanda, Germania).
O problemă deosebită este motivaţia opţiunii pentru educaţia la domiciliu, luându-se în considerare motive pedagogice, religioase, filosofice sau considerente care ţin de probleme particulare ale copiilor (probleme de sănătate, probleme şcolare, financiare, geografice etc) sau ale părinţilor. În SUA sondajele de opinie au indicat, în general, faptul că acest tip de educaţie este considerat superior de către părinţi (50,8 %), din motive religioase (33,0 %) , mediu educaţional dificil în şcoli (29,8 %) etc. În Franţa primează motivaţia filosofică, referitoare la respectarea libertăţii individuale. 

În practică există mai multe modalităţi de realizare a educaţiei la domiciliu: cursuri prin corespondenţă, prin centre publice de învăţământ la distanţă, prin cursuri private, prin cadre specializate « homeschoolers » etc.

În majoritatea statelor europene, conţinutul educaţiei la domiciliu este raportat la cunoştinţele cerute de programele scolare obligatorii, iar verificările ţin cont de aceste exigenţe. 

Principalele dezbateri sunt legate de avantajele şi dezavantajele acestui mod de educaţie. Avantajele sunt legate de modul în care copilul învaţă, de aplicarea unei pedagogii diferenţiate, de controlul realizat de părinte, protecţia copilului faţă de riscurile mediului public şcolar etc. Dezavantajele ţin mai ales de riscurile implicate de această opţiune, de efortul necesar pe care îl implică, de limitarea procesului de socializare a copiilor, dificultăţile de adaptare în faza studiilor superioare etc.

REGLEMENTĂRI NAŢIONALE REFERITOARE LA EDUCAŢIA LA DOMICILIU

BELGIA

 Problematica învăţământului la domiciliu în Belgia a fost determinată de modul de abordare specific fiecărei comunităţi componente a statului federal. Comunitatea franceză a adoptat, în general, politica de tip francez în acest domeniu, acceptând şi reglementând amplu acest tip de învăţământ, în timp ce comunitatea flamandă şi cea germanofonă au adoptat politicile restrictive asemănătoare celor din statul olandez şi respectiv german. 

Cadrul legal de desfăşurare a învăţământului la domiciliu la nivelul Comunităţii franceze:

Constituţia  titlul II 

Decretul Regal referitor la coordonarea legilor din învăţământul primar din 20.08.1957
, cu modificările ulterioare, art. 8,9

Decretul Comunităţii franceze din 25 aprilie 2008 referitoar la condiţiile pentru satisfacerea obligaţiei şcolare în afara învăţământului organizat sau subvenţionat de Comunitatea franceză

În Decretul Regal referitor la coordonarea legilor din învăţământul primar din 20.08.1957, cu modificările ulterioare, se precizează, în articolul 8, că în fiecare an, cu o lună înainte de data fixată pentru începutul anului şcolar, administraţiile comunale înaintează guvernului Comunităţii lista cu copiii de vârstă şcolară . Cu 15 zile înainte de aceeaşi dată, se afişează anunţul pentru părinţii care ar dori, conform dreptului constituţional pe care îl au, să înscrie copiii în învăţământul la domiciliu, menţionându-se procedura şi obligaţiile ce le revin în urma acestei opţiuni. În anunţ se precizează termenul până la care se poate depune solicitarea scrisă şi motivată de suspendare a obligativităţii şcolare, prevăzută în art.2 al legii. Până la data de 1 octombrie trebuie îndeplinite toate aceste formalităţi. În articlolul 9, se menţionează că serviciile guvernului comunităţii vor lua legătura, prin poştă, prin scrisori recomandate, cu şefii familiilor copiilor care nu sunt înscrişi în nicio formă de şcolarizare precizate de lege, iar plicurile care nu au ajuns la destinaţie sunt date poliţiei sau serviciului de protecţie a tinerilor pentru a le distribui.
 În Decretul Comunităţii franceze din 25 aprilie 2008 referitor la condiţiile pentru satisfacerea obligaţiei şcolare în afara învăţământului organizat sau subvenţionat de Comunitatea franceză, cu ultima modificare din anul 2012, sunt menţionate principiile pe care se bazează acest tip de învăţământ. În capitolul 3 al decretului se face referire la învăţământul la domiciliu, precizând ce copii sunt incluşi în această categorie. Conform prevederilor elaborate de comunitatea franceză
, învăţământul la domiciliu include minorii care sunt şcolarizaţi la domiciliu de către părinţi, de o terţă persoană sau prin învăţământul la distanţă, fie plasaţi în IPPJ, fie şcolarizaţi într-o instituţie de învăţământ privat, neorganizat, nesubvenţionat de Comunitatea franceză şi care nu sunt afiliaţi la instituţii organizate, subvenţionate sau recunoscute de Comunitatea flamandă sau Comunitatea germanofonă; precum şi unor instituţii străine precum Şcoala Internaţională  SHAPE, Consiliul Superior al Şcolilor Europene, etc.

Invăţământul la domiciliu implică semnarea  unei declaraţii, pe baza unui model obligatoriu, care trebuie transmisă înainte de 1 octombrie anul în curs, cu asumarea a două condiţii obligatorii: asumarea răspunderii că minorul va fi supus controlului nivelului studiilor şi că se va înscrie la testele certificative.
Controlul este asigurat de serviciul Inspectoratului care avizează şi are puterea de decizie referitoare la Comisia de învăţământ la domiciliu. Inspecţia se asigură că elevul dispune de un nivel de cunoştiinţe echivalent celui ce trebuie atins în Comunitatea franceză, cu referire la soclul de competenţe minimale precizate în decret. Conform Convenţiei europene a drepturilor omului trebuie ca să fie asigurată compatibilitatea cu valorile societăţii europene. Decretul precizează că în situaţiile când se manifestă tulburări de sănătate, de înţelegere, de comportament sau când minorul prezintă un handicap motor, senzorial sau mental, nivelul studiilor trebuie să fie adaptat acestor situaţii. În acest caz, persoanele responsabile trebuie să facă o cerere motivată, odată cu declaraţia iniţială.
În Decret se menţionează instituirea Comisiei pentru învăţământ la domiciliu. Această Comisie este formată din 4 membri ai inspectoratului, un membru al Direcţiei generale pentru învăţământ obligatoriu şi un funcţionar al guvernului Comunităţii, care este preşedintele Comisiei. Comisia ia decizii cu majoritate simplă, preşedintele decizând în caz de paritate. Modul de funcţionare al Comisiei este stabilit la nivel guvernamental. Inspectoratul este însărcinat cu efectuarea controlului nivelului studiilor celor implicaţi în această formă de învăţământ. Controlul se realizează la nivel individual sau pentru toţi minorii care domiciliază în aceeaşi zonă, într-o instituţie publică selectată de inspectorat. La cerere, persoanele cu probleme de mobilitate pot solicita desfăşurarea controlului în altă incintă. Competenţele necesare sunt stabilite în articolele 16, 25, 35 ale decretului.
Din punct de vedere procedural, inspecţia fixează data controlului nivelului de studii, anunţând persoanele responsabile cu cel puţin cu o lună înainte. În urma efectuării controlului se redactează un raport şi se acordă avizul de conformitate cu criteriile stabilite. Raportul şi avizul sunt transmise persoanelor responsabile care pot face observaţii, în termen  de 10 zile calendaristice. Pe baza raportului, a avizului şi observaţiilor Comisia pentru învăţământ la domiciliu stabileşte şi comunică decizia sa. Comisia stabileşte nivelul studiilor elevului, în ce tip de învăţământ se încadrează, termenul în care se vor susţine testele certificative. Deciziile sunt supuse procedurii de recurs în raport cu guvernul. Recursul se face prin scrisoare recomandată în termen de 15 zile calendaristice de la data notificării deciziei Comisiei.
Dacă această Comisie estimează că nivelul studiilor nu este satisfăcător, se face un nou control, conform aceleiaşi metode, în intervalul cuprins între a doua şi a patra lună de la data notificării deciziei. Persoanele responsabile pot face observaţii înainte de luarea deciziei finale a Comisiei. Dacă şi a doua oară Inspecţia constată că nivelul nu este satisfăcător, se propune stabilirea modalităţilor de integrare a minorului în învăţământul organizat sau subvenţionat al Comunităţii franceze (forma, secţia, an de studiu). 
Conform prevederilor din secţiunea III a decretului, testele pot fi date în vederea obţinerii certificatelor educative corespunzătoare nivelurilor de studii, la 12 ani, 14 ani şi 16 ani. Conform deciziei Curţii Constituţionale din 9 iulie 2009, eşecul înregistrat la teste nu mai este sancţionat, ci permite înscrierea în sistemul educaţional la nivelul corespunzător. 

Un raport prezentat de Anne Barzin şi Marie-Dominique Simonet
 a evaluat rezultatele obţinute în cadrul sistemului de învăţământ la domiciliu, în perioada 2009-2010, când  au fost înscrişi 527 minori. Raportul arăta că rata de obţinere a certificatelor a fost foarte bună. 
FINLANDA

Sistemul finlandez este bazat pe învăţământul obligatoriu, dar nu şi pe prezenţa obligatorie.

Potrivit Legii educaţiei (628/1998)
, învăţământul obligatoriu se aplică tuturor copiilor care sunt rezidenţi permanenţi în Finlanda. Copiii pot îndeplini cerinţele educaţionale obligatorii fie prin frecventarea cursurilor şcolare obligatorii, fie prin achiziţionarea de cunoştinţe şi competenţe prevăzute în curricula şcolară naţională prin alte mijloace. 

Posibilitatea de a dobândi cunoştinţe şi abilităţi în afara şcolii, permisă prin lege, înseamnă că frecventarea şcolii nu este obligatorie în Finlanda, astfel fiind posibil să se îndeplinească cerinţa de educaţie obligatorie şi la domiciliu. 

Realizarea procesului de educaţie în afara şcolii nu necesită aprobarea din partea autorităţilor. Supraveghetorul copilului este cel care se ocupă de organizarea studiilor copilului. Municipalităţile nu au această obligaţie câtă vreme copilul este educat în afara şcolii. Supraveghetorul are responsabilitatea de a se îndeplini cerinţele obligatorii de învăţământ. Supraveghetorii care nu asigură îndeplinirea cerinţelor obligatorii pot fi amendaţi. 
În conformitate cu secţiunea 26.3 din Legea educaţiei, autorităţile municipale din locul de reşedinţă al unui copil care este de vârsta învăţământului obligatoriu sunt responsabile cu monitorizarea progresului copilului, dacă acesta nu frecventează şcoala.

Legislaţia nu prevede modul în care se realizează supravegherea, care este decisă de către autorităţile municipale.
O practică comună este aceea ca municipalitatea să numească un profesor supervizor, care este însărcinat cu examinarea şi evaluarea copilului care este de vârsta învăţământului obligatoriu. Profesorul supervizor va menţine, de asemenea, contactul cu supraveghetorii copilului.

Progresul şcolar este monitorizat şi evaluat în raport cu obiectivele stabilite pentru disciplinele incluse în curricula naţională. Legislaţia nu prevede cât de des trebuie să se realizeze supervizarea, dar în practică se realizează o dată sau de două ori pe an.

Evaluarea de către profesorul supervizor se face prin discuţii, examinări şi demonstraţii scrise şi orale şi alte tipuri de demonstraţii care sunt necesare atunci când se evaluează progresele copilului în domeniile artistice şi materiile care necesită abilităţi manuale. Aceste demonstraţii pot să aibă loc direct în faţa profesorului supervizor sau pot consta în prezentarea portofoliilor care demonstrează rezultatele studiilor copilului. Demonstraţiile pot fi, de asemenea, aranjate în medii autentice, cum ar fi, de exemplu, natura, un laborator sau cu ocazia evenimentelor sportive, oferind profesorului supervizor oportunitatea de a evalua progresul copilului şi competenţele în diferite ipostaze.

În conformitatea cu Legea educaţiei, secţiunea 11, programa şcolară conţine următoarele materii: limba şi literatura maternă, limba naţională, limbi străine, educaţia pentru sănătate, religie sau etică, studii sociale, matematică, fizică, chimie, biologie, geografie, sport, muzică, arte vizuale, abilităţi practice şi meşteşugăreşti.

Obiectivele generale ale educaţiei de bază sunt definite în Decretul Guvernului 1435/2001. Curricula naţională de bază pentru educaţie (FNBE Regulation 1/011/2004), emisă de Consiliul Naţional finlandez pentru Educaţie (FNBE) precizează principiile după care este organizată predarea. În plus, obiectivele şi conţinutul diferitelor subiecte se definesc şi în funcţie de evaluările elevilor. 

Cerinţele pentru organizarea şcolii la domiciliu, pentru elevii care au împlinit vârsta învăţământului obligatoriu, sunt în principal determinate de Legea educaţiei, de obiectivele generale cuprinse în Decretul Guvernului menţionat mai sus, precum şi de specificaţiile Curriculei Naţionale (National Core Curricullum)
 privind materiile şi conţinutul  diferitelor discipline şi domenii conexe, precum şi cu privire la evaluarea elevilor şi eliberarea de certificate şcolare.

După efectuarea unei examinări, profesorul supervizor întocmeşte un raport scris cu privire la progresele elevului pe care îl va depune la autorităţile municipale. O copie după raport se recomandă a se da supraveghetorului elevului. Acest raport nu este acelaşi lucru cu certificatul şcolar.

Dacă supraveghetorul elevului doreşte obţinerea unei diplome echivalentă a certificatului şcolar şi care să conţină materiile parcurse şi notele obţinute, atunci elevul va fi supus unui exament pentru diplomă, conform Secţiunii 38 din Legea educaţiei.

Dacă un copil de vârsta învăţământului obligatoriu nu merge la şcoala municipală atunci acesta nu va fi înregistrat ca facând parte dintr-o instituţie de învăţământ municipală. Municipalitatea nu va fi, prin urmare, oligată să ofere elevului servicii sau beneficii conferite prin Legea învăţământului. 

Elevii din învăţământul general au dreptul la şcoală gratuită, precum şi la recuperare, în cazul celor cu nevoi speciale. De asemenea au dreptul la cărţi gratuite, materiale şi instrumente de învăţare gratuite precum şi prânz gratuit la şcoală, acces gratuit la servicii de sănătate, transport şi alte servicii.  
FRANŢA

Cadrul legal:

Constituţia 
Codul educaţiei

Decretul nr. 2009-259
Legea nr. 98 -1165 din 18 decembrie 1998

Circulara nr. 2011-238din 26.12.2011

În Franţa, libertatea învăţământului este un principiu recunoscut în Constituţie, confirmată  de decizia Consiliului Constituţional din 23 noiembrie 1977, pe baza căruia s-a organizat, ulterior, instruirea în familie - IEF. Legea nr. 98 -1165 din 18 decembrie 1998 a oferit cadrul legal de desfăşurare a acestui domeniu.

În Codul Educaţiei
, articolul L 131-2, se precizează că instruirea obligatorie poate fi realizată fie în instituţiile sau şcolile publice, fie în familie de către unul din părinţi sau de către altă persoană, la alegerea lor. Un serviciu public de învăţământ la distanţă este organizat  pentru a asigura instruirea copiilor care nu pot să fie şcolarizaţi într-o şcoală sau în alt organism şcolar. Acordarea prestaţiilor familiale pentru copiii înscrişi în acest tip de învăţământ se face prin prezentarea unui certificat de înscriere eliberat de autoritatea competentă. Conform articolului L 131-5, părintele trebuie să adreseze primăriei şi autorităţii competente o declaraţie anuală, în acest sens. În articolul L 131-10 se precizează că acei copii care primesc instruirea în familie sau prin învăţământ la distanţă sunt în atenţia primăriei, care efectuează încă din primul an, şi ulterior, la fiecare doi ani, o anchetă referitoare la motivele şi condiţiile în care se desfăşoară această activitate. Rezultatul acestei anchete este transmis autorităţii competente în domeniul educaţiei care, cel puţin o dată pe an, începând cu a treia lună de la depunerea declaraţiei de instruire în familie, trebuie să verifice dacă aceasta este conformă dreptului copilului la instruire. Controlul realizat de autoritatea competentă în domeniul educaţiei se face la domiciliul părinţilor copilului. Conţinutul cunoştiinţelor cerute se stabileşte prin decret. Decretul nr. 2009-259 a precizat cunoştiinţele necesare care trebuie dobândite în cadrul învăţământului în familie.
Rezultatele acestui control sunt notificate persoanelor responsabile cu indicarea intervalului în care ele pot furniza explicaţii sau pot îmbunătăţi situaţia sau suporta sancţiunile în caz contrar. Autoritatea va stabili un nou termen de verificare, iar dacă şi atunci rezultatele sunt nesatisfăcătoare, în termen de 15 zile, părinţii trebuie să înscrie copilul într-o unitate de învăţământ, să informeze primăria în legătură cu unitatea şcolară aleasă. 
În Codul educaţiei, partea reglementară, Cartea I, Titlul III, Capitolul 1, secţiunea1 se precizează în articolul D131-11 modalitatea precisă de efectuare a controlului cunoştiinţelor dobândite de copiii instruiţi în familie sau în instituţii private fără contract. Acestea sunt în acord cu vârsta copilului, cu starea lui de sănătate, cu soclul comun de cunoştiinţe indispensabile ce trebuie deţinute în aceste nivele, conform Legii din 23 aprilie 2005 referitoare la şcolarizarea obligatorie, cu menţiunea că naţiunea stabileşte ca primă misiune împărtăşirea de către şcoală a valorilor Republicii, cunoaşterea, limbajul şi practicile istorice naţionale.
Definirea soclului comun s-a bazat pe Recomandarea Parlamentului European şi Consiliului Uniunii Europene în domeniul competenţelor - cheie în educaţie şi învăţării pe tot parcursul vieţii
 şi pe evaluările internaţionale efectuate prin Programul internaţional pentru evaluarea cunoştinţelor dobândite de elevi (PISA). În acelaşi timp, se sublinia că nu este suficientă numai dobândirea acestui soclu comun de cunoştiinţe ci şi înţelegerea sensului profund al culturii şcolare fundamentale. 

Conform anexei de la articolul D 131- 11, soclul comun include şapte tipuri de competenţe: stăpânirea limbii franceze, a unei limbi străine, competenţe de bază în matematică, cultură ştiinţifică şi tehnologică, stăpânirea tehnicilor informatice şi de comunicare, a culturii umaniste. La acestea se mai adaugă competenţe sociale şi civice şi modalităţi de afirmare a autonomiei şi iniţiativei copiilor.  Fiecare competenţă dispune de instrumente de evaluare specifice. Conform articolului D. 131-12-13 din Codului educaţiei, partea reglementativă, de exemplu, la limba franceză copilul trebuie să deţină competenţe legate de exprimarea orală, lectura autonomă a unor texte variate, scrierea şi exprimarea scrisă în domenii şi genuri diverse, ca şi cunoaşterea unor instrumente gramaticale şi lexicale indispensabile utilizării corecte a limbii; în domeniul matematicii trebuie să stăpânească numărarea, identificarea obiectelor geometrice, tehnici de operare şi calcul mental, ca şi dezvoltarea capacităţilor de deducţie, abstracţie, raţionare, probare.
Circulara nr. 2011-238din 26.12.2011
 a facut precizări importante referitoare la cadrul şi modalităţile de aplicare a controlului pe care îl efectuează inspectorii academiei-directorii serviciilor departamentale care au în responsabilitate educaţia naţională.
Principiul obligativităţii şcolare instituit în Franţa încă din anul 1882 a fost aplicat în forme variate în ultima perioadă. Legea nr.2007 din 5 martie 2007 referitoare la prevenirea delincvenţei, legea nr. 2007-293 din 5 martie 2007 referitoare la reforma protecţiei copilului şi Decretul nr.2009-259 din 5 martie 2009 referitor la conţinutul cunoştinţelor copiilor instruiţi în familie  şi în instituţii private în afara contractului au contribuit semnificativ la evoluţia cadrului legal al instruirii copiilor în familie. 

Legile se referă la copiii cu vârste cuprinse între 6 -16 ani care intră sub incidenţa obligativităţii instruirii, aflaţi pe teritoriul ţării, indiferent de naţionalitate sau modalitatea de locuire, fixă sau nesedentară. Conform articolului L 131-10 al Codului Educaţiei, instruirea nu se poate realiza decât pentru copiii unei singure familii, iar locul de desfăşurare al instruirii este domiciliul acesteia. Din anul 2007, instruirea în familie, acoperă şi învăţământul la distanţă. În acest tip de instruire pot fi aşadar înscrişi copiii ale căror familii decid acest lucru, nefiind nevoie de deţinerea niciunei diplome pentru a desfăşura această activitate. În unele cazuri, un anume număr de familii îşi înscriu copiii fie în Centrul naţional de invăţământ la distanţă - CNED, fie într-o instituţie şcolară privată de învăţare la distanţă; copiii care nu pot fi şcolarizaţi şi care sunt înscrişi într-o instituţie şcolară  de învăţare la distanţă, cu avizul unui inspector academic-director al unui serviciu departamental al educaţiei, precizându-se motivele legate de acordarea unor îngrijiri medicale în familie, situaţii de manifestare a unui handicap, activităţi artistice sau sportive, distanţă mare faţă de o unitate şcolară. 
Conform articolului 131-6 din Codul educaţiei, primarul, înaintea deschiderii anului şcolar, întocmeşte lista cu copiii rezidenţi în comuna lor care sunt în situaţia de a fi înscrişi în învăţământul obligatoriu. În paralel, persoanele care doresc să înscrie copiii în cadrul învăţământului la domiciliu, trebuie să prezinte o declaraţie de instruire în familie în fiecare an, la primăria comunei şi la inspectoratul departamental, până la începutul anului şcolar. Cei care nu fac această declaraţie în termenul legal, pot plăti o amendă de 1500 euro. În fiecare declaraţie se menţionează numele, prenumele persoanelor responsabile şi adresa lor, adresa la care are rezidenţa copilul, iar aceste instituţii vor fi informate, în termen de 8 zile, despre schimbările survenite în ceea ce priveşte rezidenţa. Aceste instituţii eliberează atestatele necesare pentru primirea prestaţiilor corespunzătoare instruirii. Conform legii din 26 martie 1882, cu modificările ulterioare, primarul comunei este responsabil de întocmirea listei cu copiii încadrabili în învăţământul obligatoriu şi cu efectuarea anchetelor la domiciliu acolo unde copiii sunt instruiţi în familie. Dacă în mod excepţional ancheta nu poate fi realizată de primar, ea va fi realizată de prefect. Ancheta verifică dacă le sunt asigurate copiilor condiţiile de viaţă conform stării lor de sănătate. Ancheta nu se referă la calitatea instruirii, care este validată de Ministerul Educaţiei Naţionale, prin reprezentanţii săi.
Controlul realizat de inspectorii academici vizează realizarea instruirii, achiziţiile educative şi progresul copilului. Conform Codului educaţiei, articolul L 131-10, controlul trebuie să se asigure că sunt îndeplinite drepturile copilului la instruire, adică dobândirea instrumentelor fundamentale de cunoaştere, a cunoştinţelor de bază. Controlul verifică aşadar conţinutul învăţământului, cunoştinţele din soclul comun dobândite de copil, precizate în articolul D.131- 11 din Codul educaţiei şi din decretul de aplicare (cuprinse şi în anexele circularei). Sunt verificate cele şapte tipuri de competenţe şi progresele realizate de fiecare copil în funcţie de stadiul anterior. 
Controlul nu stabileşte şi nu validează nivelul şcolar, ci stabileşte dacă acel copil dobândeşte cunoştinţe şi face progrese, corespunzătoare vârstei respective, stării sale de sănătate. Conform circularei, inspectorii pot pregăti în prealabil familia, înaintea desfăşurării controlului, având un dialog constructiv cu părinţii în legătură cu obiectivele urmărite, cu grilele competenţelor. Aceste grile sunt un instrument important de raportare a părinţilor care efectuează instruirea. Inspectorul va avea întâlniri şi va observa activitatea desfăşurată, va da explicaţii, va aplica, dacă este cazul, unele  exerciţii de verificare individualizate. 
Controlul poate fi efectuat de un inspector şcolar, însoţit uneori de un psiholog. Familia este informată, cu cel puţin o lună înainte, referitor la data efectuării controlului, la locul unde se va desfăşura şi în legătură cu persoanele care vor participa la control. Data este fixată de inspectorul academic şi sunt luate în considerare şi datele anchetei realizate de primărie, pentru a fi informaţi în legătură cu situaţia concretă a familiei. Controlul se desfăşoară cel puţin o dată pe an, începând de la a treia lună de la depunerea declaraţiei, uneori putând fi realizate două controale. 
Rezultatele controlului sunt notificate sistematic persoanelor responsabile de instruirea copilului. Dacă aceste rezultate sunt considerate insuficiente, se fac precizări în legătură cu factorii care au dus la această situaţie şi sunt anunţaţi în legătură cu data următorului control. Dacă şi al doilea control arată rezultate insuficiente, părinţii sunt informaţi să înscrie copilul, în termen de 15 zile de la notificare, într-o instituţie de învăţământ public sau privat, la alegere. Dacă părinţii doresc să reşcolarizeze copilul la domiciliu în anul următor, dau o nouă declaraţie la primărie. Dacă acesta nu este înscris în termenul legal şi părinţii refuză înscrierea în mod deliberat, ei se expun aplicării, conform Codului de procedură penală, art.40,  unei pedepse cu închisoare pentru o perioadă de 6 luni şi o amendă de 7500 euro. Părinţii trebuie să comunice primarului comunei numele instituţiei în cadrul căreia este înscris copilul. În situaţia în care se constată că părinţii nu au dat copilului niciun fel de instruire, aceştia intră sub incidenţa articolului 227-17 al Codului Penal. Dacă inspectorul constată că familia nu dispune de condiţii materiale suficiente instruirii copilului la domiciliu, inspectorul face un raport solicitând, conform articolului L. 226 2-1 al Codului acţiunii sociale şi familiei, acordarea unei protecţii şi unui sprijin suplimentar familiei. 
Conform raportului CNED, în anul 2005-2006 au fost 2869 copii instruiţi în familie, fără cursuri prin corespondenţă, recunoscuţi de stat; instruire la domiciliu cu cursuri prin corespondenţă 5989 pentru nivel elementar, 13603 la nivel de colegiu, 7767 tineri nivel liceu general, 4463 copii înscrişi la cursuri private recunoscute de stat. Doar 2% din cei înscrişi la IEF au fost consideraţi cu pregătire insuficientă. 
Un recent raport al Senatului francez referitor la aplicarea circularei din 26 decembrie 2011
 arată că în perioada 2010 – 2011 au fost înscrişi pentru instruire la domiciliu 18 818 copii, din care: 13 755 sunt înscrişi la Centrul naţional pentru învăţământ la distanţă CNED, în clase reglementate, cu înscriere cu avizul directorului academic al serviciilor de educaţie naţională (DASEN) şi 5 063 copii au fost instruiţi la domiciliu, 1766 copii au fost înscrişi  într-un organism de învăţământ la distanţă  - OED sau CNED -  prin înscriere liberă şi 3297 au fost înscrişi la domiciliu, fără înscriere în OED. Din totalul copiilor, doar 9,5% au avut un nivel de instruire insuficient, iar la al doilea control, 66% din copiii cu acest nivel au trecut la un nivel superior. 

ITALIA
Cadrul legal 
Constituţia

Decretul nr. 297-1994

           Legea nr. 296 din 27 decembrie 2006

           Directiva  ministerială. 75 din 15 septembrie 2008

           Hotărârea  Consiliului de stat nr. 579 din 19.01.2011
În Constituţia italiană, în Partea întâi, referitoare la drepturile şi îndatoririle cetăţenilor, în articolul 30, se precizează că părinţii au datoria de a asigura copiilor instruirea, iar în articolul 33 se menţionează că statul stabileşte regulile generale referitoare la instruire şi creează şcoli publice, dar asigură, de asemenea, libertatea elevilor de a alege alte modalităţi de instruire, cu obligaţia de a da examenele de stat corespunzătoare.

În Italia, instruirea parentală (Istruzione parentale), parte a educaţiei parentale este legală, dar nu foarte utilizată, întrucât părinţii trebuie să dovedească că deţin capacităţi tehnice de învăţare şi economice, justificând decizia lor de a opta pentru acest tip de instruire. În fiecare an ei trebuie să se înregistreze la şcoala unde ar trebui să meargă copilul şi locul în care vor da examenele finale, conform curriculei şcolare.

Încă din Decretul nr.297-1994 referitor la  alternativele de formare
, în art. 111 şi 112 ş, ulterior, În Legea nr 296 din data de 27 decembrie 2006
, articolul 1, se recunoştea această formă de instruire la domiciliu, în cadrul învăţământului primar şi gimnazial, cu condiţia ca unul din părinţi să aibă o diplomă de studii liceale, calificare profesională de cel puţin trei ani sau licenţă şi să aibă vârsta de cel puţin 18 ani.  Legea din anul 2006 stabilea cunoştinţele şi competenţele prevăzute pentru aria curriculară corespunzătoare. Decretul nr.139 din 2007 a făcut noi precizări referitoare la normele de conformitate, la modul în care se desfăşoară testarea naţională în centrele provinciale şi teritoriale. Circularele ministeriale precizează în fiecare an modul de desfăşurare a acestui tip de învăţământ parental. 
Directiva  ministerială nr.75 din 15 septembrie 2008 prevede că testul trebuie să asigure nivelul general şi specific de învăţare dobândit de elevii din ciclul primar la italiană şi matematică; să permită evaluarea pe baza unor proceduri standardizate, pentru a contribui la monitorizarea şi evaluarea evoluţiei nivelului de cunoştinţe. Secţiunea limba italiană este împărţită în două părţi: partea A – înţelegerea, lectura unui text sau narativ şi expunere orală, urmată de întrebări, partea B - reflecţia asupra limbajului, o serie de întrebări despre gramatică. Secţiunea matematică include întrebări cu răspunsuri multiple şi deschise, pe următoarele domenii: numere, geometrie, relaţii şi funcţii, date de măsurare etc. Natura probelor permite o comparaţie a rezultatelor de la nivel regional şi naţional. Numărul mare de întrebări din diferite secţiuni ale testului permite evaluarea corectă pentru toţi elevii, luând în considerare posibilitatea de a măsura rezultatele elevilor cu caracteristici diferite. 
Testele structurate la limba italiană sunt construite în aşa fel încât să permită o evaluare a elevilor a căror limbă maternă nu este limba italiană, păstrându-se cerinţele de evaluare. Pentru minorităţile lingvistice, textele de germană şi slovenă ale testului vor fi pregătite în limba maternă. Testele vor fi conectate pe un site naţional numit INVALSI
 al Institutului naţional de evaluare a sistemului educativ,  de instruire şi formare unde se va publica programa pe baza căreia se elaborează  testele, protocolul de desfăşurare a testelor, disponibil din luna martie a fiecărui an, precum şi toate datele necesare pentru desfăşurarea testelor în anul următor. 
Organizarea testelor cuprinde etapele succesive, redactarea testelor făcându-se la nivel ministerial. Ulterior sunt implicate birourile regionale ale educaţiei, oficiile provinciale de învăţământ, personalul de specialitate desemnat a participa la desfăşurarea testelor. Organizarea include realizarea unor întâlniri organizate de departamentul ministerial şi INVALSI cu participarea reprezentanţilor regionali şi provinciali; întâlniri organizate cu birourile regionale şi provinciale, cu participarea personalului administrativ şi tehnic desemnat, cu competenţe specifice, cu profesorii de la şcolile selectate pentru examinare, cu preşedinţi de comisie. În urmarea testării se eliberează de către şcoli certificate (atestate juridic), după care se face solicitarea înscrierii în ciclul următor.

Circulara ministerială nr. 101/2010 şi Hotărârea  Consiliului de stat nr. 579 din 19.01.2011  referitor la educaţia parentală, au extins aceasta formă de învăţământ şi la  primii doi ani de liceu. Conform acestor reglementări, părinţii sunt obligaţi, la începutul fiecărui an şcolar, să prezinte o declaraţie scrisă depusă la şcoala de care aparţine copilul, în care se angajează să furnizeze educaţia copilului, ei înşişi instruindu-se în acest scop. Mai târziu, el poate lua măsuri diferite de realizare a acestei instruiri, atât personal, la domiciliu, sau în alte moduri, de exemplu, înfiinţarea unor asociaţii de părinţi, care prin contribuţie privată angajează îndrumători pentru instruirea copiilor. Această activitate este efectuată în spaţii speciale, utilizând metodologii educaţionale consacrate.

IRLANDA
În Irlanda, educaţia copiilor la domiciliu este un drept conferit prin Constituţie, articolul 42.

Cadrul legal  este stabilit prin Actul privind Educaţia din 2000 - Education (Welfare) Act 2000

Acest act are ca scop:

− să se asigure că fiecare copil are parte de un minim de educaţie;

− sa ţină o evidenţă a copiilor educaţi în afara sistemului obişnuit de scolarizare;

− să identifice cazurile de sustragere şi să ia masuri de prevenire a acestora;

Funcţiile Comitetului Naţional de Educaţie (NEWB)

Datoria principală a NEWB este să asigure fiecărui copil dreptul de a frecventa o şcoală normală sau să aibă parte de minimul prevazut de educaţie prin alte metode.

NEWB pune accent mai degrabă pe ajutorarea şcolilor, familiilor şi copiilor, decât pe pedepsirea celor care refuză să meargă la şcoală.

Funcţionarii sistemului educaţional colaborează cu NEWB şi acordă ajutor în coordonarea activităţii de educaţie.

Datoriile concrete ale NEWB sunt:

− să facă cercetări pentru a descoperi cauza sustragerii de la educaţie, să elaboreze programe şi strategii de prevenire, să facă publice în şcoli rezultatele acestor cercetări şi, ca rezultat al acestor cercetări, să dea sfaturi şcolilor;

− să ajute şcolile să−şi îndeplinească îndatoririle prevăzute de lege şi să ajute părinţii cu copii care au probleme şcolare;

− să monitorizeze şi să evalueze rezultatul strategiilor şi programelor adoptate pentru prevenirea sustragerii de la educaţie;

− să dea sfaturi Consiliului Naţional pentru planul de învaţamânt privind orice aspect al planului care ar putea mări numarul celor care se sustrag de la educaţie, sau orice aspect care ar putea îmbunatăţi sistemul scolar.

NEWB poate efectua cu acordul părinţilor o testare privind dezvoltarea intelectuală, emoţionala sau fizică a unui anumit copil. În cazul în care parintele se opune testării, NEWB poate apela la judecătoria locala pentru obţinerea unui ordin de examinare. Judecătoria locală poate elibera acest ordin în cazul în care comportamentul copilului, lipsa de progres sau absenţa în mod regulat de la şcoală, fără un motiv rezonabil duc la necesitatea acestei examinari.

Ministerul de resort are dreptul să stabilească un standard minim de educaţie necesar pentru copilul educat în afara sistemului şcolar normal. Aceste standarde pot varia în funcţie de vârstă, precum şi de diferenţele privind capacitatea fizică, mentală si emoţională a fiecărui copil.

NEWB are datoria să ţină o evidenţă a copiilor care primesc educaţie în afara sistemului de şcolarizare normală. Părinţii ai căror copil nu participă la cursurile unei şcoli normale au datoria să înregistreze copilul.

NEWB va porni cu acordul părinţilor o investigaţie privind măsurile luate în vederea educării copilului şi va lua o hotarâre privind îndeplinirea condiţiilor de acordare a minimului de educaţie prevăzut. In cazul în care NEWB este satisfăcut de rezultat, copilul va figura în continuare în evidenţele lor.

În cazul în care NEWB nu este satisfăcut de rezultat, va cere părinţilor să ia măsuri pentru îndeplinirea condiţiilor necesare pentru ca copilul să obţină minimul de educaţie prevăzut, după care va înregistra copilul în evidenţele sale sau va refuza să-l înregistreze.

Există, de asemenea, prevederi conform cărora un copil poate fi scos din evidenţe.

Părinţii sunt scutiţi de a trimite copilul la şcoală dacă:

− copilul figurează în registrele amintite mai sus;

− părinţii au solicitat înregistrarea copilului în evidenţele mai sus amintite şi încă nu s−a luat o decizie finală;

− copilul este educat în străinatate;

− există un motiv bine întemeiat de a nu trimite copilul la scoală.

Daca NEWB refuză să înregistreze un copil în evidenţele sale, cere parinţilor îndeplinirea anumitor condiţii pentru înregistrare, sau şterge un copil din evidenţele sale, părintele are dreptul să facă recurs la ministerul de resort. Ministerul va numi o comisie de recurs, care va decide dacă copilul poate fi înregistrat sau nu în evidenţe sau dacă acele condiţii trebuie îndeplinite.

În cazul în care nu se face recurs, NEWB trebuie să întreprindă eforturi rezonabile pentru ca copilul în cauză să fie înscris într−o şcoală. Dacă eşuează în aceste eforturi, NEWB trebuie să se asigure că copilul are parte de minimul de educaţie prevăzut.

MAREA BRITANIE

În Marea Britanie educaţia este obligatorie, dar nu şi frecventarea şcolii. Părinţii au dreptul să-şi educe copii acasă, drept prevăzut în Legea privind educatia din 1996, secţiunea 7, actul legislativ fundamental privind educaţia
 (un act care reuneşte Actul privind educaţia din 1944 si legislaţia elaborată ulterior în acest sens).

De asemenea, Departamentul pentru copii, şcoală şi familie a emis un ghid privind educaţia la domiciliu destinat autorităţilor locale (Elective Home Education for local Authorities)

Singurul capitol relevant (împreună cu precizări) îl reprezintă Secţiunea 7.
Obligaţiile părinţilor:

Părintele fiecarui copil cu vârsta de şcolarizare stabilită prin lege are obligaţia să-i asigure copilului respectiv educaţia corespunzătoare:

a) vârstei, capacitaţii şi abilităţilor copilului şi

b) tuturor cerinţelor speciale educaţionale pe care le solicită o educaţie şcolară normal sau de orice fel.

Obligaţiile Autorităţii Locale pentru Educaţie (LEA)

Obligaţiile şi drepturile LEA privind copii educaţi la domiciliu sunt cuprinse în Actul privind Educaţia, din anii 1944 pâna în 1996. Acestea sunt discutate pe larg în capitolele 437 − 443 ale Actului din 1996 (cu excepţia cerinţelor educaţiei speciale) şi sunt limitate de prevederile din aceste capitole.

În cazul în care autoritatea locală pentru educaţie constată că un copil din jurisdicţia sa, cu vârsta obligatorie pentru şcolarizare împlinită, nu are parte de educaţie corespunzătoare prin vizitarea regulată a unei şcoli sau prin alte metode de şcolarizare, aceasta va solicita în scris părinţilor respectivi să demonstreze până la termenul stabilit în notificare că respectivul copilul are parte de educaţie corespunzătoare.

Responsabilitatea părinţilor:

Părintele are responsabilitatea de a se asigura de faptul că copilul său are parte de o educaţie corespunzătoare, acesta trebuie să decidă dacă copilul va studia în cadrul unei şcoli sau la domiciliu.În cazul în care copilul nu este înregistrat ca elev la o şcoală, părinţii nu au nici un fel de obligaţie sau restrângere. 

În particular nu au obligaţia: să solicite obţinerea aprobării pentru o educaţie de altă natură; să aibă iniţiativa de a informa LEA; să ţină legătura în mod regulat cu LEA; să deţină aprobări privind anumite standarde particulare; să aibă o calificare specială; să acopere programa de învaţamânt a unei anumite şcoli; să respecte programa naţională de învaţământ; să elaboreze programe detaliate în avans; să respecte anumite ore, zile sau termene pentru studio; să aibă un anumit orar fix; să predea anumite lecţii standard; să reproducă un anumit tipar de şcoală pentru un anumit grup de socializare; să corespundă unor anumite standarde şcolare specifice vârstei.

Regulamentul în baza căreia un elev trebuie să fie şters de pe lista elevilor înscrişi într−o anumită şcoală, este Regulamentul nr.9 privind Educaţia (înregistrarea elevilor) din 1995. [SI 1995/2089]. 

Conform acestuia, un elev care a împlinit vârsta obligatorie de şcolarizare trebuie să fie şters de pe lista elevilor, daca acesta a încetat să ia parte la cursurile unei şcoli şi conducătorul şcolii primeşte o notificare scrisă din partea părinţilor, conform căreia elevul are parte de o educaţie de altă natură. Dacă părintele înştiinţează în scris conducerea şcolii despre faptul că îşi educă copilul la domiciliu, aceasta are obligaţia să ia măsuri pentru ştergerea numelui copilului din evidenţele şcolii. 

 Conform prevederilor din secţiunea 13 (3),  conducerea şcolii are, de asemenea, obligaţia de a raporta la LEA, în termen de zece zile de şcoală, ştergerea elevului respectiv din evidenţele scolii. Ca urmare, statutul legal al părinţilor care investesc în educarea la domiciliu a copilului nu atrage dupa sine anumite obligaţii, indiferent dacă copilul a fost retras de la şcoala sau nu; LEA are obligaţia de a informa parinţii în acest sens.  Singurul caz în care părintele are obligaţia de a informa LEA despre intenţia de a educa la domiciliu, este cazul elevilor înregistraţi la scoli speciale; în acest caz părintele trebuie să solicite aprobarea LEA , conform Regulamentului nr. 9 (2).

Această reglementare specială are ca scop posibilitate  LEA de a se asigura că educaţia specială de care are nevoie acest copil va fi continuată şi după ce copilul a fost retras de la şcoală, şi nu are ca scop discriminarea drepturilor privind educaţia la domiciliu a copiilor cu nevoi speciale. Părinţilor trebuie să li se acorde şansa rezonabilă pentru a demonstra că sunt în stare să asigure la domiciliu condiţii adecvate pentru desfăşurarea activităţii de educaţie a copiilor cu nevoi speciale. Acestora trebuie să li se acorde timp suficient şi să fie informaţi corespunzător, pentru a fi în stare să ia măsuri pentru eliminarea neajunsurilor constatate. În cazul în care părintele nu obţine aprobarea de la LEA, acesta poate face apel la Secretariatul de Stat.

Actul privind Educaţia din 1996 împuterniceşte LEA să ia măsuri numai în cazul în care are motive întemeiate să susţină ca un părinte nu a respectat prevederile secţiunii 7. Nu sunt necesare investigaţii din partea unor alte organe de control, pentru a constata dacă educaţia la domiciliu are loc conform unor prevederi.

LEA, în momentul demarării unei investigaţii neoficiale (sau a unei investigaţii formale, dacă faptele evoluează în această direcţie), trebuie să demonstreze organelor de justiţie cu probe evidente că părinţii investigaţi au eşuat în încercarea de a asigura o educaţie adecvată. Organele de justiţie au obligaţia de a ţine seama şi de probele aduse de părinţi sub orice formă, atâta timp cât acestea vin în sprijinul afirmaţiei conform căreia copilul are parte de o educaţie adecvată. LEA nu are puterea de a solicita aceste informaţii. DEE (Departamentul pentru Educaţie din Anglia) admite acest lucru în însemnările informative intitulate Copii educaţi la domiciliu din Anglia şi Ţara Galilor.

LEA nu are automat dreptul de acces la domiciliul parinţilor. Părinţii au dreptul de a refuza o vizită la domiciliu, daca sunt în stare să demonstreze pe altă cale că asigură o educaţie adecvată, de exemplu, prin prezentarea unor exemple de lucrări sau prin fixarea unor întâlniri în alt loc.

Concluzii

Principiul dreptului părintelui de a opta pentru educaţia la domiciliu este incontestabil. Familiile au dreptul să aleagă programul educaţional pe care îl cred cel mai adecvat.

Un anumit sistem de educaţie nu poate să satisfacă necesităţile şi să servească interesele tuturor persoanelor (multe persoane stagnează în evoluţie sau nu pot exploata întregul lor potenţial prin primirea unei educaţii formale într−o şcoală normală). Din acest motiv este important să existe o diversitate de alternative, iar legea aprobă această diversitate.

Termenul de educaţie adecvată se defineşte aici ca fiind una care face posibilă atingerea potenţialului maxim de către copil, şi care este în stare să pregătească copilul pentru viaţa în societatea civilizaţiei moderne.

Termenul de adecvată este definit ca fiind cea care da rezultate.

În caz concret această definiţie acoperă o varietate diversă de metode de educaţie. Nu se poate defini niciunul din sistemele de educaţie ca fiind singurul corect. Fiecare copil învaţă în mod diferit şi în ritm diferit, vârsta cronologică are o influenţă mică în acest proces. Ar fi deci cu totul inadecvat, de exemplu, să se impună ca un copil educat la domiciliu, care nu beneficiază de metodele specifice învţăamântului şcolilor de stat, să poată citi sau aduna la o anumita vârstă. Există copii care ajung să citească şi să cunoască numerele la o vârsta mai înaintată, dar acest lucru nu influenţează capacitatea lor intelectuală la vârsta maturităţii. Este de importanţă vitală ca parinţii şi copii să aleagă metoda de studiu care le convine şi este important ca funcţionarii LEA să înţeleagă şi să sprijine metodele sau căile diferite de educare care corespund cazurilor particulare şi se încadrează în prevederile legale. 
Actul privind Educaţia din 1996, partea a V−a (inclusiv Actul de reformă a educaţiei din 1988) cuprinde programul de învaţământ naţional, formulat în capitolele 351-353 (care înlocuieşte capitolul 1 şi 2), care se aplică numai copiilor care sunt înscrişi ca elevi la o şcoală (sprijinită de organele de stat sau nu). Educatorii din studiul la domiciliu pot opta pentru un studiu în care să se folosească de prevederile acestea în întregime, parţial, sau să nu ţină cont de acestea deloc. Educarea cu participarea sporadică sau fără participare la cursurile unei şcoli  este cuprinsă în Actul privind Educaţia din 1996, capitolul 444, care tratează categoria de elevi înscrişi la şcoli, care nu participă la cursuri, sau o fac numai în anumite intervale de timp. Dacă participarea la cursuri este refuzată doar din motive de anxietate, de obicei Departamentul de Educaţie se va implica în informarea familiilor în legatura cu obligaţiile, drepturile si opţiunile care le stau la dispoziţie, inclusiv educaţia la domiciliu.
Multe din organele LEA, în momentul în care se confruntă cu cazuri de fobie/anxietate faţă de şcoală, cu cazuri de refuz de a participa la un proces educaţional în şcoli, încurajează familiile să ia legătura cu unul din grupurile de sprijin pentru educaţia la domiciliu, în vederea obţinerii de consiliere. Această acţiune deschide calea unei alternative acceptabile, deoarece dacă eforturile organelor oficiale sunt îndreptate spre a exercita presiuni asupra copilului cu problemele mai sus menţionate, adică să se reîntoarcă la scoala pe care o priveşte ca pe un fel de temniţa, întreaga familie (ca şi copilul) va suferi în continuare din cauza stresului cauzat de intenţia de a se sustrage de la muncă si din cauza bolilor nervoase care vor fi urmarea inevitabilă. Educaţia la domiciliu este în măsură să prevină eventualele neplăceri, ce ar putea urma şi îi dă posibilitatea copilului să opteze pentru reîntoarcerea la şcoală mai târziu. 

Sistemul flexi-time sau participarea parţială la cursurile unei şcoli. 

Există familii care preferă participarea la cursuri în sistem flexi−time. Conform prevederilor cap. 444(3) al Actului privind Educaţia din 1996, orice copil care a împlinit vârsta minimă de şcolarizare, care este înscris la o şcoală, trebuie să participe în mod regulat la cursuri. Absenţele motivate nu se iau în calcul. În cazul acestor absenţe motivate oficial se consideră că copilul este prezent la şcoală, procesul de instruire având loc în această perioadă prin alte metode decât cele normale. Astfel se consideră că copilul are parte de o educaţie adecvată. Rezolvarea acestor situaţii ţine de competenţa fiecărei şcoli în parte. (cap. 444(9)).
Copiii care necesită o educaţie specială, educaţi la domiciliu

Copiii care necesită o educaţie specială sunt definiţi în cap. 312(1) al Actului privind Educaţia din 1996 ca fiind copiii cu dificultăţi în învăţare, care necesită o îngrijire specială. Dificultatea în învăţare se defineşte mai departe corelat cu copiii care au împlinit vârsta de 5 ani în cap. 312(2): copilul care întâmpină greutăţii semnificativ mai mari în învăţare, decât majoritatea copiilor de vârsta sa; copilul cu un handicap, care îi îngreunează procesul de învăţare, la care iau parte de obicei copiii într−o scoală normală.

Dreptul unui copil cu necesităţi speciale de a fi educat la domiciliu este reglementat în secţiunea 7 (b). Părinţii fiecărui copil care a împlinit vârsta obligatorie de şcolarizare trebuie să asigure condiţiile necesare pentru ca acest copil să aibă parte de o educaţie adecvată corespunzătoar vârstei, abilităţii şi aptitudinilor sale şi conform cerinţelor speciale de care copilul are eventual nevoie, fie prin participarea regulată la cursurile unei şcoli, fie prin alte metode.

Părinţii care îsi îndeplinesc îndatoririle din secţiunea 7, prin educarea copilului prin alte metode, nu au nevoie de nici un fel de calificare particulară sau specială în acest sens. În cap. 312(2) al Actului se formulează îndatoririle LEA de a ţine cont de cerinţele în identificarea şi evaluarea necesităţii de educaţie specială, sub conducerea Secretariatului de Stat.

SPANIA

În articolul 27 din Constituţie se menţionează libertatea de predare şi dreptul părinţilor de a alege educaţia copiilor lor în conformitate cu propriile lor convingeri personale, morale şi religioase. Pe de altă parte, în Legea învăţămîntului spaniolă (Sec. 4.2 Legea nr. 2/2006, din 3 mai) se stipulează obligativitatea prezenţei la şcoală a tuturor copiilor cu vârstele cuprinse între 6 şi 16 ani. O decizie a Curţii Constituţionale (STC 133/2010, din 2 decembrie) a recunoscut că ar fi necesară o modificare a legii în acest sens, dar nu a fost elaborat până în prezent o asemenea reglementare la nivel naţional. 
În anul 2009, guvernul regional din Catalonia a încercat modificarea legislaţiei regionale, astfel încât în să fie în conformitate cu articolul 55 al decretului "Educaţie fără participarea la şcoală" dar numai pentru elevii care au nevoi speciale sau care, din anumite motive obiective, nu pot merge la şcoală în mod regulat, aşa cum prevede legea naţională (Sec. 3.9 a Legii organice învăţămîntului 2/2006).

SLOVENIA
Conform Legii educaţiei, şcoala obligatorie începe la vârsta de 6 ani şi durează timp de 9 ani. Educaţia la domiciliu  (izobraževanje na domu) este legală în Slovenia din anul 1996 când a fost elaborată Legea cu privire la educatia la domiciliu
 , bazată pe modelul danez . Conform legii, art .90, copilul instruit la domiciliu va fi testat anual, prin examen la anumite discipline (limbă maternă şi matematică, pentru clasele inferioare; în clasele gimnaziale adăugându-se o limbă străină şi mai târziu alte discipline 22(8670). Dacă după testare copilul nu trece toate examenele, de două ori consecutiv, acesta este obligat să continue educaţia în cadrul şcolii obligatorii. În fiecare an părinţii trebuie să notifice la sfârşitul lunii mai, la şcoala de care aparţine, faptul că optează pentru educarea la domiciliu. 
Şcolile au libertatea de a alege să încheie acorduri speciale cu copiii educaţi la domiciliu, în cadrul programelor de flexi-şcolarizare, proces prin care este permisă utilizarea de resurse şcolare, participarea la excursii şi alte activităţi şcolare, etc. Ministerul Educaţiei şi şcolile pot furniza diverse forme de sprijin pentru parintii ai căror copii sunt instruiţi la domiciliu (ghiduri, foi de lucru, consultare, etc.). În anul şcolar 2010/2011 în Slovenia 97 copii au fost instruiti la domiciliu.

STATELE UNITE
În Statele Unite toate cele 50 de state conferă parinţilor dreptul de a-şi educa copii la domiciliu, fiecare stat având propriile prevederi legale.
Legea privind educaţia la domiciliu a statului Michigan

Perioada de şcolarizare obligatorie este pentru copiii cu vârsta cuprinsă între 6 şi 16 ani. 
Materiile obligatorii trebuie să fie compatibile cu cele predate în şcolile publice, dacă acestea nu funcţionează ca şcoală nepublică; sau însuşirea citirii, gramaticii, matematicii, stiinţelor, istoriei, cunostiinţelor civice, literaturii, a scrierii, si a gramaticii engleze, dacă funcţionează conform legii predării la domiciliu.

Învăţământul cu predare la domicliu poate opta între variantele: să funcţioneze conform statutului predarii la domicliu sau ca şcoală nepublică.

Opţiunea I: funcţionarea conform statului predarii la domicliu (MCLA § 380.1561 (3)(f) (din 1 iuie 1996).

Un copil nu are obligaţia să înveţe la o şcoală publică dacă acel copilul este educat la domiciliu de către părinţi sau de către tutorele legal, în cadrul unui program educaţional organizat, care cuprinde: citire, gramatică, matematica, ştiinţe, istorie, cunoştiinţe civice, literatura, scriere şi gramatica engleză.
Nu există cerinţe privind atestarea instructorului, nu sunt necesare aprobări sau testări privind calificarea acestuia.
Drepturile părinţilor: MCLA §380.10. Părinţii şi tutorele legal al copilului au dreptul natural şi fundamental să determine direct şi să dirijeze îngrijirea, instruirea si educaţia copilului lor. 
În cazul People v. Bennett al Curţii Supreme din Michigan dreptul părintelul de a lua decizii privind educaţia copilului lor nu era fundamental. Mai târziu acest act va reglementa dreptul parinţilor de a alege ca copilul lor sa studieze la domiciliu.

Statutul alternativ care permite studiul la domiciliu:

Opţiunea II: studiul într−o şcoală nepublică (MCLA §380.1561(3)(a). Copilul care vizitează regulat o şcoală nepublică aprobată de organele de stat competente, în care se predau materii similare cu cele predate într-o şcoală publică, corespunzător gradului de dificultate cerut la vârsta lui, determinat de programul de învăţământ din şcolile publice este scutit de frecventarea unei şcoli publice. Studiul la domiciliu este considerat o formă de învăţământ nepublică [vezi People v. Bennett, 501 N.W.2d.106 (Mich. 1993)]. În toate şcolile nepublice trebuie să predea profesori cu diplome de specialitate. Dacă o şcoală la domiciliu face această alegere, trebuie să respecte următoarele reguli:

1. La cererea Departamentului de Educaţie din Michigan, şcolile la domiciliu care funcţionează ca şcoli nepublice au obligaţia să pună la dispoziţia acestuia date privind elevii înscrişi, materiile de studiu (arta limbajului, matematica, studii sociale, ştiinţe, educaţie civică, istoria statului Michigan, educaţie fizică, arte, sănătate), şi calificarea profesorilor (MCLA § 388.555). 
În orice caz, şcolile la domiciliu nu au obligaţia să facă publice informaţiile conform formularului SM 4325, emis de Departamentul de Educaţie. Şcolile la domiciliu trebuie să furnizeze organelor de control ale şcolii publice locale, la începutul fiecărui an şcolar, următoarele informaţii: numele şi vârsta fiecărui copil înscris, numărul sau numele, precum şi adresa exactă a districtului scolar de care aparţin părinţii, numele şi adresa părinţilor, precum şi numele şi vârsta copiilor înscrişi în scoală care nu vizitează regulat cursurile (MCLA § 380.1578).
2. Şcolile la domiciliu au obligaţia să folosească profesori atestaţi. Şcolile la domiciliu nu au obligaţia să funcţioneze 180 zile.

3. Cursanţii şcolilor la domiciliu care se opun profesorilor atestaţi în baza credinţei lor religioase, sunt exceptaţi de la această cerinţă. În People v. DeJonge, 501.N.W.2d. 127 (Mich. 1993) Curtea Supremă Michigan declara: Suntem de părere că cerinţa privind atestarea profesorului violează dreptul de a profesa liber al Primului Amendament aplicat la familiile ale căror convingeri religioase nu sunt compatibile cu angajarea unui instructor atestat. Astfel de familii sunt scutite de respectarea cerinţei de a angaja un profesor atestat. Astfel, fiecare familie care obiectează faţă de folosirea unui profesor atestat în baza convingerilor sale religioase, va solicita exceptarea pe baza convingerilor religioase în baza cazului DeJong. Acest caz HSLDA, după opt ani de recurs, a servit drept caz care a dat lovitura de graţie profesorilor atestaţi în statul Michigan.

4. Nu există nicio procedură de aprobare sau licenţiere consemnată în statutul sau regulile administrative, pentru funcţionarea şcolilor particulare la domiciliu nepublice de orice natură. Departamentul de Educaţie Michigan este limitat la dreptul de a retrage dreptul de funcţionare a unei şcoli nepublice, conform procedurii administrative al MCLA § 388.554 în baza constatării unor dovezi care atestă incompatibilitatea cu legile statului privind funcţionarea scolilor. (Confirmate de Curtea Suprema din Michigan în cazul HSLDA People v. Bennett). În Bennett Curtea Supremă din Michigan a declarat că şcoala la domiciliu este o şcoală nepublică legitimată pâna în momentul în care o audiere administrativa de către organele în drept duce la emiterea unei hotarâri privind contrariul. Organul judecătoresc nu dă dreptul districtului scolar de a intenta un procedeu de incriminare împotriva părinţilor celor care practică studiul la domiciliu, până în momentul în care nu are loc audierea administrativă din partea Corpului de Control al Statului, care stabileşte dacă şcoala respectivă îndeplineşte sau nu cerinţele legii în vigoare.

De asemenea, toate procedurile executive elaborate de către Departamentul de Educaţie sunt doar niste reguli, care nu au putere de lege. Departamentul de Educaţie nu este autorizat să promulge explicit sau implicit reguli privind funcţionarea şcolilor nepublice.
Legea privind educaţia la domiciliu a statului New York

Perioada de şcolarizare obligatorie este pentru copiii cu vârsta cuprinsă între 6 şi 16 ani.
Este obligatorie emiterea unor notificaţii, a unui plan de şcolarizare, păstrarea unei evidenţe a prezenţei, testarea; părinţii trebuie să îndeplinească condiţia de competenţă.

Regulamentului privind asigurarea educaţiei i s−a adăugat pe data de 1 iulie 1988 un amendament, constând din capitolul 100.10 dupa cum urmează: în completarea cap. 207, 3204, 3210, 3212 si 3234 al Legii privind educaţia 100.10.

Subiectul acestui capitol constă în stabilirea modalităţii autorităţilor de a-şi îndeplini obligaţiile prevăzute de Legea privind educaţia, sub capitolele 3204(2) şi 3210(2)(d) şi stabilirea responsabilităţilor în determinarea competenţelor profesorilor în asigurarea educaţiei elevilor care au îndeplinit vârsta obligatorie de şcolarizare, precum şi sprijinirea părinţilor care îsi exercită dreptul de a beneficia de educaţia la domiciliu, în îndeplinirea îndatoririlor prevăzute de cap. 3212(2) al Legii privind educaţia.

 Cu excepţia cazurilor menţionate în paragrafele (2) si (3) ale acestui subcapitol, părinţii sau alte persoane care îndeplinesc rolul de părinte pentru un elev cu vârsta obligatorie de şcolarizare împlinită, au datoria să comunice pâna pe data de 1 iulie a fiecărui an şcolar conducerii districtului şcolar de care aparţin intenţia de a-şi educa copilul la domiciliu. Anul şcolar începe pe data de 1 iulie a fiecărui an şi se termina pe data de 30 iunie, pentru fiecare situaţie enumerată în prezentul capitol. În cazul Districtului scolar al oraşului New York, fiecare copil va fi înscris la districtul şcolar de care aparţin părinţii prin domiciliul lor stabil.

Parinţii care se decid să înceapă educaţia la domiciliu, după începerea anului şcolar, sau care îsi schimbă domiciliul în alt district dupa începerea şcolii, trebuie să facă o cerere în scris către districtul şcolar de care aparţin, privind intenţia lor cu 14 zile înainte de începerea modului de educare dorit.

Proceduri pentru dezvoltarea şi elaborarea unui plan individualizat de educaţie la domiciliu (individualized home instruction plan − IHIP).
În termen de 10 zile de la obţinerea cererii de educare la domiciliu, districtul şcolar are obligaţia să trimită părinţilor o copie a cap.100.10 a Regulamentului privind Educaţia şi un formular pentru asigurarea unui IHIP pentru fiecare copil care a împlinit vârsta obligatorie de şcolarizare şi urmează să beneficieze de educare la domiciliu.

Părinţii au obligaţia de a completa formularul IHIP şi sa-l returneze în termen de 4 săptămâni de la obţinerea lor, sau cel târziu pâna pe data de 15 august. Districtul are obligaţia să asigure la cererea părinţilor asistenţa în completarea acestor formulare.

Districtul şcolar are obligaţia ca în termen de 10 zile de la obţinerera formularelor IHIP completate, sau cel târziu pâna pe data de 31 august să înştiinţeze părinţii că formularul IHIP completat corespunde cerinţelor subcapitolelor (d) si (e) ale prezentului capitol, sau să înştiinţeze în scris părinţii în legătură cu eventualele deficienţe observate în aceste formulare.

Părinţii au obligaţia să returneze formularele IHIP recompletate prin eliminarea deficienţelor sau corectarea eventualelor greşeli în termen de 15 zile de la obţinerea înstiinţării de deficienţe în completarea formularelor IHIP, sau cel târziu pâna pe data de 15 septembrie.

Organul de control al şcolii va revizui formularul IHIP şi va comunica parinţilor în termen de 15 zile de la obţinerea lui, sau cel târziu pâna pe data de 30 septembrie, dacă formularul IHIP completat corespunde cerinţelor subcapitolelor (d) şi (e) ale prezentului capitol. Dacă formularul IHIP completat nu corespunde cerinţelor subcapitolelor (d) şi (e) ale prezentului capitol, părinţii vor obţine o înştiinţare în scris cu motivul necorespunderii. Această înştiinţare trebuie să cuprindă şi data următoarei şedinţe a Comitetului de educaţie, care se va ţine la 10 zile de la trimiterea înstiinţării. Înstiinţarea mai trebuie să anunţe părinţii că în cazul în care doresc să facă recurs la hotarârea de neconcordanţă, acestia trebuie să anunţe Comitetul pentru educaţie cu 3 zile înainte de data sedinţei. La această şedinţă părinţii trebuie să aducă dovezi care să demonstreze că datele corespund cerinţelor.

Părinţii au dreptul de a face recurs la Comitetul de educaţie în termen de 30 de zile de la obţinerea înstiinţării privind hotărârea finală a districtului şcolar privind necorespunderea datelor.

Odata ce s-a definitivat pe cale administrativă hotarârea de necorespundere, părinţii au obligaţia să înscrie copilul la o şcoală publică sau să ia măsuri de educare prin alte metode în conformitate cu capitolele 3204 şi 3210 a Legii privind Educaţia. În interpretarea prezentului subcapitol hotarârea se consideră definitivă pe cale administrativă în urmatoarele cazuri: dacă părinţii au eşuat în recursul adresat Consiliului de educaţie privind hotarârea de necorespundere, sau dacă părinţii au eşuat în recursul adresat Comitetului de educaţie privind hotarârea de necorespundere, dacă părinţii au obţinut o hotarâre finala de la Comitetul de educaţie privind necorespunderea. În termen de 10 zile de la obţinerea înstiinţării privind hotărârea finală de necorespundere, părinţii vor înştiinţa în scris organele de control despre măsurile pe care le-au luat astfel încât copilul să corespundă cerinţelor, excepţie făcând cazul în care părintele va înscrie copilul într−o şcoală publică.
Conţinutul IHIP

IHIP−ul fiecărui copil trebuie să cuprindă: numele, vârsta şi clasa pe care o va urma copilul; lista cu planul de învăţământ urmat, manualele folosite, planul de instruire folosit la toate materiile enumerate mai jos; date privind raportul depus la districtul scolar de către părinţi. Aceste raporturi trebuie enumerate în ordine cronologică şi logică; numele persoanelor care vor desfăşura activitatea de educare.
Materiile obligatorii solicitate sunt: pentru clasele 1 - 6: aritmetică, citire, gramatică, scriere, limba engleză, geografie, istoria Statelor Unite, stiinţe, educaţia sănătăţii, muzica, arte vizuale, educaţie fizică, cunostiinţe bilingve sau în limba engleza ca a doua limbă, în cazurile necesare; pentru clasele 7 si 8: engleză (2 perioade unitare), istorie şi geografie (2 perioade unitare), ştiinţe (2 perioade unitare), matematică (2 perioade unitare), educaţie fizică (o perioadă unitară), educaţia sănătăţii (o perioadă unitară), arte (o jumatate de perioadă unitară), muzică (o jumatate de perioadă unitară), abilităţi practice (o perioada unitară), biblioteca (o perioadă unitară). Perioadele unitare se referă la clasele 7 şi 8 cumulat; se vor preda obligatoriu într-unul din cei 8 ani următoarele materii: istoria Statelor Unite, Constituţia Statelor Unite si a statului New York.
Pentru clasele 9–12 materiile obligatorii sunt: engleza (4 perioade unitare), conoştiinţe sociale (4 perioade unitare) care includ o perioada unitară de istorie a Americii, jumătate de perioadă unitară de participare la guvernare şi jumătate de perioadă unitară de studii economice; matematică (2 perioade unitare), stiinţe (2 perioade unitare), arte si/sau muzică (o perioadă unitară), educaţia sănătăţii (2 perioade unitare), educaţie fizică (2 perioade unitare), si 3 perioade unitare de cunostiinţe electorale.

Perioadele unitare enumerate mai sus au caracter cumulativ pentru clasele 9 - 12.

Legea privind Educaţia prevede în cap. 801, 804, 808 acoperirea în clasele 9 - 12 şi a următoarelor materii: cunoştiinţe patriotice şi cetăţeneşti; educaţia sănătăţii privind consumul abuziv de alcool, droguri si tutun; siguranţa în circulaţie şi reglementarea traficului rutier, inclusiv siguranţa în circulaţia cu bicicleta; prevenirea incendiilor accidentale şi voite si măsuri de siguranţă.
Condiţiile obligatorii pentru procesul de educaţie alternativă sunt următoarele: echivalentul substanţial a 180 de zile de educaţie în fiecare an şcolar; 900 de ore de studiu pe an în clasele 1 - 6, şi de 990 ore de studiu pe an în clasele 7 – 12; absenţele sunt permise în baza regulilor similare aplicate elevilor din districtul şcolar de care aparţin; părinţii au obligaţia să ţină evidenţa prezenţei şi trebuie puse la dispoziţia districtului şcolar la cererea acestuia, dacă studiul se desfăşoară în altă clădire decât domiciliul părinţilor, aceasta clădire nu are voie să violeze Legea privind clădirile publice.
La data specificată pe IHIP de către părinte, sau înainte de această dată, va trebui prezentat districtului scolar un raport trimestrial pentru fiecare copil în parte. Raportul trimestrial trebuie să cuprindă următoarele: numărul orelor de curs din trimestrul raportat; descrierea în parte a materiilor enumerate în IHIP; specificarea clasei de evoluţie a copilului din fiecare materie, sau o evaluare descriptivă a stadiului de progres a copilului, şi o argumentare în scris în cazul în care s−au acumulat mai puţin de 80% din cunoştiinţele planificate în IHIP pe trimestrul respectiv dintr−o anumita materie.

La completarea raportului pe trimestrul al patrulea conform celor specificate în IHIP, părintele are obligaţia să anexeze şi o evaluare anuală, care trebuie să cuprindă rezultatele unui test de referinţă. Testul va fi ales de către părinţi dintre următoarele: Iowa Test of Basic Skills, California Achievement Test, Stanford Achievement Test, Comprehesive Test of Basic Skills, Metropolitan Achievement Test, A State Education Department test, sau alt test aprobat de Departamentul de Stat pentru Educaţie; testul trebuie făcut în concordanţă cu una din opţiunile selectate de părinţi la o şcoală publică cu profesorii acesteia, sau la o şcoală nepublică înregistrată, cu profesorii acesteia, cu acordul conducerii scolii nepublice, sau la o şcoală nepublică neînregistrată, cu profesorii acesteia, cu aprobarea organelor de control ale districtului şcolar de care aparţin şi cu acordul conducerii scolii nepublice, sau la domiciliul părinţilor sau la orice alt domiciliu rezonabil, cu participarea unui profesor autorizat de statul New York, sau a oricărei alte persoane autorizate, cu aprobarea organelor de control privind autorizarea profesorului sau a persoanei care va asista la testare.
Evaluarea testului se va face de către persoana care asistă la testare sau de către orice altă persoană care a fost aprobată în consens de către părinţi şi de către organele de control ale şcolii.
Testele vor fi furnizate la cererea părinţilor de către districtul şcolar, cu condiţia ca toate cheltuielile privind facilitarea testării, transportul si/sau asigurarea de personal pentru testarea la alt domiciliu decât al şcolii publice să fie suportate de către părinţi.
Dacă rezultatul unui test se consideră a fi necorespunzator, rezultatul se va supune unei probe conform subcapitolului (I) al acestui capitol. Rezultatul testării unui elev se consideră acceptat în urmatoarele cazuri:  dacă elevul obţine o medie de 33% conform normelor naţionale, sau dacă rezultatul obţinut de elev reprezintă acumularea cunoştinţelor unui an academic în comparaţie cu testele parţiale la care s−a supus elevul în cursul anului respectiv. 

Părinţii au dreptul să opteze pentru o formă alternativă de evaluare dupa cum urmează: pentru clasele 1 - 8: un raport scris de către o persoană calificată (în interpretarea prezentului paragraf, o persoană care poate întocmi un raport în scris trebuie sa fie un profesor atestat al statului New York, un membru al grupului de instructori la domiciliu, sau o altă persoană care este în masură să hotărască dacă copilul evaluat evoluează în mod adecvat). Profesorul atestat sau persoana care va asista la testare va fi aleasă de către părinţi cu acordul organelor de control. Toate cheltuielile aferente vor fi suportate de către părinţi.
În cazul unor dispute privind validitatea testelor cu norme de referinţă comercializate, sau privind folosirea unei metode alternative de evaluare, părinţii pot face recurs la Consiliul de educaţie. Dacă părinţii nu sunt de acord cu hotărârea Consiliului de educaţie, pot face recurs în termen de 30 zile de la obţinerea hotarârii la Comitetul de educaţie.
 Dacă rezultatele evaluării anuale nu corespund cerinţelor, programul de educare la domiciliu va continua condiţionat pe o perioadă de doi ani scolari. Parinţii vor fi obligaţi să prezinte un program de recuperare a deficienţelor în rezultatelele copilului. Programul va fi revizuit de către districtul scolar. Districtul scolar are dreptul să ceară părinţilor să facă modificări în planul iniţial de recuperare pâna când acest plan îndeplineste toate cerinþele.
Dacă după un semestru de studiu condiţionat copilul progresează la nivelul specificat în programul de recuperare, programul de educare la domiciliu al copilului respectiv va fi scos de sub condiţionare. Dacă copilul nu atinge cel puţin 75% din obiectivele specificate în planul de recuperare pâna la sfârşitul semestrului respectiv în cadrul perioadei de studiu condiţionat, sau dacă după doi ani de studiu condiţionat nu se recuperează 100% din deficienţele menţionate, organele de control ale şcolii vor înştiinţa părinţii, iar Consiliul de educaţie va revizui aprobarea emisa în concordanţă cu paragraful amintit, excepţie făcând cazurile când o astfel de revizuire nu este necesară.
Dacă în perioada de studiu condiţionat organele de control ale şcolii au motive rezonabile să presupună că programul de educare la domiciliu nu se desfăşoară în concordanţă cu reglementările în vigoare, aceştia pot solicita una sau mai multe vizite la domiciliu. Astfel de vizite la domiciliu pot fi efectuate numai cu o înştiinţare în scris emisă cu trei zile înainte de vizită. Scopul acestor vizite este pentru a se asigura că procesul de studiu se desfăşoară în acord cu reglementările în vigoare şi pentru stabilirea unor măsuri pentru eliminarea unor deficienţe. Vizita trebuie să fie efectuată de către organele de control, sau de către persoana desemnată de aceştia. Organele de control pot include în grupul care efectueză vizita la domiciliu membri ai corpului de instructori la domiciliu.

